কর্ণাটকের গাদাক জেলার বাসিন্দা তিন বছরের ছোট্ট দেবরাজ বাবা মায়ের সঙ্গে রওনা দিয়েছিল কোপ্পাল শহরের উদ্দেশে। পথে তাদের রাত্রিযাপন করতে হয় মুনিরাবাদ স্টেশনে। সকাল বেলা দেবরাজের ঘুম ভাঙলেও ঘুম ভাঙেনি তার বাবা মায়ের। তাঁদের ঘুম ভাঙার অপেক্ষাতেই বসে ছিল দেবরাজ। তবে তিন বছরের ছোট্ট মন তখনও জানত না, আর কোনদিনই ঘুম ভাঙবে না ওঁদের।
পঞ্চাশোর্ধ্ব ইরানা তালওয়ার এবং বছর চল্লিশের মঞ্জুলা তাদের সন্তানকে সঙ্গে নিয়ে হুলিজেমা দেবীর দর্শন করতে গিয়েছিলেন। এরপর রবিবার রাত্রে মুনিরাবাদ স্টেশনে পৌঁছে সেখানেই রাত্রিযাপন করার সিদ্ধান্ত নেন তাঁরা। সে মতোই প্ল্যাটফর্মে চাদর বিছিয়ে ঘুমনোর ব্যবস্থা করেছিলেন। পরদিন বেলা বাড়লে ঘুম ভেঙে যায় দেবরাজের। উঠে সে দেখে তার বাবা মা তখনও ঘুমাচ্ছে। স্বাভাবিক কারণেই ডাকেনি। তবে ঘুমানোর ভঙ্গিটা ভাল লাগেনি পথচলতি যাত্রীদের। দেবরাজকে এসে জিজ্ঞেস করলে সে জানায়, ‘ওরা ঘুমোচ্ছে’। তাও নিশ্চিত হওয়ার জন্য তাঁরা নাড়া দেন দু’জনকেই। কিন্তু কোন সাড়া মেলেনি দেবরাজের বাবা-মায়ের। এরপর পুলিশকে খবর দিলে পুলিশ এসে দুজনকেই মৃত বলে ঘোষণা করেন।
জানা গিয়েছে, ইরানার দ্বিতীয় স্ত্রী ছিলেন মঞ্জুলা। তবে তাঁদের রহস্যজনক মৃত্যুর কারণ এখনও পর্যন্ত জানা যায়নি। পুলিশ জানিয়েছে, পোস্টমর্টেম রিপোর্টের পরে সেই কারণ সামনে আসবে। বাচ্চাটিকে পরিবারের হাতে তুলে দিতে ইতিমধ্যেই যোগাযোগ করা হয়েছে তার পরিবারের সঙ্গে। তবে তাঁরা তাকে নিতে অস্বীকার করলে শিশু রক্ষা কমিশন দেবরাজের দায়িত্ব নেওয়া হবে বলে জানিয়েছে পুলিশ।